b'\n_START_ARTICLE_\nTone Mlakar\n_START_SECTION_\n\xc5\xbdivljenje in delo\n_START_PARAGRAPH_\nTone Mlakar se je rodil v \xc5\xbdireh, kjer je obiskoval osnovno \xc5\xa1olo, sedaj pa \xc5\xbeivi v \xc5\xa0kofji Loki. Gimnazijo je obiskoval na Ptuju. Na za\xc4\x8detku druge svetovne vojne, so dru\xc5\xbeino pregnali v Srbijo v Smederevsko Palanko. Sam se je vrnil v Ljubljano in se vpisal na \xc5\xa1tudij arhitekture. Zaradi vojne ga ni mogel dokon\xc4\x8dati._NEWLINE_Leta 1943 se je pridru\xc5\xbeil partizanom Dolomitskega odreda in bil kmalu preme\xc5\xa1\xc4\x8den v partizansko tehniko, kjer je v za\xc4\x8detku leta 1944 opremil in poskrbel za izid prve partizanske Pre\xc5\xa1ernove Zdravljice. Po vojni je deloval v okolici Vipave. Ponovno se je vpisal na arhitekturo in jo leta 1954 dokon\xc4\x8dal pri arh. Ple\xc4\x8dniku. Leta 1949 ga je Udba, ker ni hotel vstopiti v partijo, za ve\xc4\x8d mesecev zaprla._NEWLINE_\xc5\xbde v \xc4\x8dasu \xc5\xa1tudija je sodeloval s Triglav filmom, kot scenograf. Sodeloval je pri nastajanju filmov Na svoji zemlji, Kekec, Balada o trobenti in oblaku ... Leta 1955 se je zaposlil pri podjetju Tehnik v \xc5\xa0kofji Loki, kjer je ostal do upokojitve leta 1975._NEWLINE_Izdelal je na\xc4\x8drte za \xc5\xa1tevilne stanovanjske in poslovne objekte, ki stojijo ve\xc4\x8dinoma v okolici \xc5\xa0kofje Loke._NEWLINE_Poleg arhitekture se je ukvarjal tudi s fotografiranjem. Njegove fotografije krasijo mnoge zbornike in publikacije.'